11 ontsnap uit brandende fabriekNooddienste op die toneel. Foto: ER24 Altesaam 11 mense het Donderdagaand uit ŉ brandende fabriek in Eastwood, Pietermaritzburg, in KwaZulu-Natal ontsnap. Na wat verneem word, is ER24 ontbied na die geboue wat in ligte laaie was. Berigte is ook ontvang van mense wat vasgekeer is. Volgens Chitra Bodasing, woordvoerder van ER24, het die mense uit die gebou ontsnap deur vensters en diefwering te breek. “Een man is in ŉ nabygeleë hospitaal vir brandwonde behandel.” Bodasing het gesê twee ander mense het ligte beserings opgedoen toe hulle die vensters gebreek het in hulle poging om aan die vlamme te ontsnap. Die brandweer was op die toneel om die brand te blus wat oor ŉ groot deel van die fabriek versprei het. Die oorsaak van die brand word nog ondersoek.